Streeptruie deel pakslae uit by CravenweekDie WP se skoolspanne vertoon altyd sterk by nasionale weke, maak nie saak of dit hul o.13’s, o.16’s of o.18’s is nie. Foto: Facebook. Twee rooikaarte het die Vrystaat kwaai teen die Westelike Provinsie gekniehalter gister in hul Cravenweek-stryd op Grey Kollege. Die Streeptruie het amok gemaak om uiteindelik 51 – 14 te wen. Jan-Hendrik Wessels (eerste helfte) en Ricky Fourie (tweede helfte) is die twee Vrystaters wat kleedkamer toe gestuur is. Die uitslag beteken dat die WP waarskynlik wéér vir die nie-amptelike eindstryd sal kwalifiseer. Voor gister se afskop, is daar gereken dat dié twee spanne met die sterkste kombinasies by vanjaar se week spog. Maar te wyte aan daardie twee kaarte, het die Vrystaat nooit werklik ’n kans gestaan nie. Die WP het reeds teen rustyd ’n voorsprong van 20 – 0 geniet, nadat Wessels in die 14de minuut van die veld gestuur is. Die Kapenaars het lekker vinnige rugby gespeel en die momentum was beslis aan hulle kant. Hulle het uiteindelik sewe drieë gedruk, terwyl Kade Wolhuter in die kol met vier doelskoppe en twee strafskoppe was. Vrystaat: Drieë: Katleho Chabanyane, Sisonke Vumazonke. Doelskoppe: Juan Olivier (2). Westelike Provinsie: Drieë: Bobby Alexander (2), Pierich Siebert, Rhynardt Rijnsburger, Gideon van Wyk, Rome Ntumba, Dylan de Leeuw. Doelskoppe: Kade Wolhuter (4), Jacques Rosseau. Strafskoppe: Wolhuter (2). Pumas 54 – 19 Luiperds Boland 36 – 31 Valke SWD Arende 39 – 31 Haaie WP 51 – 14 Vrystaat 09:30: Limpopo Blou Bulle teen Goue Leeus XV-tal 11:00: Oostelike Provinsie teen Griekwas 12:30: Griffons teen Blou Bulle XV-tal 14:00: Goue Leeus teen Grens 15:30: Blou Bulle teen Westelike Provinsie XV-tal